Kasahhi keele staatus on endiselt madal. Y. Nazpary küsimuse peale, miks kasahhi tudengid isegi omavahel vene keelt räägivad, vastas üks neiu pärast tekkinud vaikust söakalt: "Sest on häbistav  linnas kasahhi keelt kõnelda!" Teine tudeng seletas, et Almatõs ei saa kõnelda kasahhi keelt, kuna kõnelejat võidakse pidada ja nimetada južaniniks. Üks naistudeng meenutas oma lapsepõlvelugu: kuidas ta koolieelikuna oli pikalt vanaema juures maal elanud, seal kasahhi keeles suhelnud ja hakanud seda ka tagasi linna tooduna emaga kõnelema. Ema keelud kandsid muidugi varsti vilja, perekonna koduse keelena jäi kasutusele vene keel. Kasahhi keele pigem dekoratiivsest funktsioonist annab hea pildi presidendi  uusaastakõne juhtum. President alustas kasahhi keeles, mille peale peremees, kelle juures raamatu autor külas oli, irooniliselt mainis: "Noh, las ta kõneleb viis minutit kasahhi keeles, siis läheb vene keele peale üle ja räägib pool tundi." Täpselt nii läkski!